《重约游山》
宋代·董嗣杲

江州庐山阴，万象蕴奇秘。
笑扶鬼面行，趁云步幽邃。
虎迹过溪明，龙气蟠松翠。
香炉紫烟合，灿若金布地。
诸佛妙庄严，千灯烛魑魅。
向来远法师，绝识具圣智。
白莲曾结社，今古想标致。
客子徒仰高，可望不可企。
山头日落易，木阴混清閟。
野禽叫瀑顶，预知夜无寐。
怀抱挹仙芬，欲将世情弃。
斯游会重寻，直待凉风至。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。